Håndværkerfradraget er med omgående virkning genindført efter valget, og det betyder flere hundrede arbejdspladser alene i Nordjylland. Det vurderer branchefolk, som allerede er begyndt at ansætte flere folk.

Det er især de mindre og mellemstore virksomheder udenfor de større byer, der mærker effekten af et håndværkerfradrag. -Jeg regner med at kunne ansætte to-tre mand mere, når virkningen slår rigtigt igennem. Under det forrige håndværkerfradrag havde jeg også tre mand ekstra, siger Per Bundgaard, medejer af Bundgaards Tømrer og Snedker i Løkken. Henrik Pedersen, formand for Håndværksrådet i Nordjylland, er på fagets vegne lykkelig for det nye håndværkerfradrag. -For Nordjylland betyder fradraget flere hundrede arbejdspladser. Det er jeg slet ikke i tvivl om. Henrik Pedersen er selv tømrermester og har ansat en ekstra lærling, efter at fradraget er tilbage. Han har fået en stribe tilbud, som han er sikker på, at han ikke havde fået uden fradraget -Enten var opgaven forsvundet eller også var den måske blevet lavet uden regning. Og det ville jo være træls for os alle sammen, siger tømrermesteren.